Leijona-hyökkääjä Leo Komarov kertoi Ilta-Sanomille irtisanoneensa KHL-sopimuksen Dinamo Moskovan kanssa, jotta voi jahdata unelmaansa: pelata jälleen NHL:ssä.

Komarov pelasi rapakon takana kaudella 2012-13 Toronto Maple Leafsin joukkueessa ja vakiinnutti paikkansa NHL-miehistössä. Seuran jatkotarjous oli kuitenkin miehen mukaan heikko niin pelillisesti kuin rahallisestikin ja hän päätti palata Eurooppaan.

Syynä oli myös huoli olympiapaikasta ja lopulta Komarov Dinamon runkomiehenä mahtui heittämällä Sotshin kisajoukkueeseen ja on jälleen Leijona-paidassa MM-miehistössä.

Nyt Komarov haluaa takaisin NHL:ään, missä hän saa kesällä vapaan agentin statuksen.

– Se on kovin liiga, mutta pitää muistaa, että KHL ei ole kaukana siitä. Haluan pelaavaan rooliin. Toistaiseksi NHL-tarjouksia ei ole kuulunut. Jos se menee puihin, paluu KHL:ään on todennäköistä. Jatkaminen Dinamossa ei sekään ole loppuun taputeltua, Komarov kertoi Ilta-Sanomille.